 የጤና ጥበቃ ሚኒስትሩ ስልጣን ለቀቁ 
 ወጣቱ የጤና ጥበቃ ሚኒስትር ዶ/ር አሚር አማን ለተሻለ የሥራ እድል ሲሉ ከጤና ጥበቃ ሚኒስትርነታቸው በገዛ ፈቃዳቸው መልቀቃቸው የታወቀ ሲሆን በቀጣይ ወደ አሜሪካ ያቀናሉ ተብሏል፡፡ ላለፉት 18 ወራት በጤና ጥበቃ ሚኒስትርነት ያገለገሉት ዶ/ር አሚር አማን፤ ከወር በፊት የሥራ መልቀቂያ ደብዳቤ ለጠቅላይ ሚኒስትሩ አስገብተው የነበረ ሲሆን ባለፈው ረቡዕ  ምላሽ ማግኘታቸውን አስታውቀዋል፡፡  ዶ/ር አሚር በፌስቡክ ገፃቸው ባሰፈሩት መልዕክታቸው፤ ‹‹በቅድሚያ አገሬንና ሕዝቤን በጤና ሚኒስትርነት እንዳገለግል ለሰጡኝ ዕድል፣ የተሰጠኝን ሃላፊነት ማሳካት እንድችል ላሳዩኝ ያላሰለሰ ጽኑ እምነት እንዲሁም ያቀረብኩትን የሥራ መልቀቂያ ስለተቀበሉኝ ክቡር የኢፌዲሪ ጠ/ሚኒስትር ዶ/ር ዐቢይ አህመድን ከልብ አመሰግናለሁ፡፡” ብለዋል፡፡  ላለፉት ዘጠኝ አመታት በጤና ጥበቃ ሚኒስቴር ውስጥ በሚኒስትር ዴኤታነትና በሚኒስትርነት ማገልገላቸውን ያስታወሱት ዶ/ር አሚር፤ በአገልግሎት ቆይታዬ ወቅት ከሰራሁት ይልቅ የተማርኩት፣ ከሰጠሁት ይልቅ የተቀበልኩት እጅግ የላቀ እንደሆነ ተረድቻለሁ ብለዋል፡፡ በቀጣይም አገሬን በተቻለኝ ሁሉ ለማገልገልና ለጤናው ዘርፍም ድጋፍ ለማድረግ ቃል እገባለሁ ብለዋል፡፡ ዶ/ር አሚር በአሜሪካ በሚገኝ አለማቀፍ የጤና ተቋም ውስጥ ስራ እንደሚጀምሩ የተነገረ ሲሆን እሳቸው ግን ስለ ቀጣይ ዕቅዳቸው ያወሱት ነገር የለም፡፡ 